b'\n_START_ARTICLE_\nLadislav Kani\xc5\xa1ki\n_START_PARAGRAPH_\nLadislav Kani\xc5\xa1ki (Kani\xc5\xbeaj) (lat. Ladislaus Kanisay, ma\xc4\x91. Kanizsai L\xc3\xa1szl\xc3\xb3) (? \xe2\x80\x94\xc2\xa0?, 1500./01.), ugarski velika\xc5\xa1, hrvatski ban (1493.-1495.) i jaja\xc4\x8dki ban (1495.) iz plemi\xc4\x87ke obitelji Kani\xc5\xa1ki.\n_START_SECTION_\n\xc5\xbdivotopis\n_START_PARAGRAPH_\nBio je sin Ladislava (\xe2\x80\xa0 1477./78.), magistra kraljevih konju\xc5\xa1nika. Kralj Vladislav II. Jagelovi\xc4\x87 imenovao ga je banom 1493. godine, vjerojatno na nagovor njema\xc4\x8dkog cara Maksimilijana II. Habsburga. Po preuzimanju banske \xc4\x8dasti potvrdio je Po\xc5\xbeunski mir i nasljedno pravo Habsburgovaca na hrvatsko-ugarsko prijestolje._NEWLINE_Nastojao je oja\xc4\x8dati obranu granica od prodora Osmanlija te je poku\xc5\xa1ao uvesti zakon po kojem slavonski stale\xc5\xbei ne bi branili samo granice Kraljevine Slavonije, ve\xc4\x87 i Kraljevinu Hrvatsku. Zbog toga su ga poslanici Slavonskog sabora tu\xc5\xbeili kralju, koji mu je 1494. godine zabranio da ih tjera na ratovanje izvan granica Slavonije. Iste godine je sazvao Hrvatski sabor u Biha\xc4\x87u s kojega je papi Aleksandru VI. (1492.-1503.) upu\xc4\x87eno pismo s molbom za pomo\xc4\x87 u borbi protiv Turaka te je pomirio zagreba\xc4\x8dkoga biskupa Osvalda Thuza i Ivani\xc5\xa1a Korvina.'